**OBRAZLOŽENJE FINANCIJSKOG PLANA HŽ INFRASTRUKTURE ZA 2026. GODINU I PROJEKCIJA PLANA ZA 2027. I 2028. GODINU**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj. Kao upravitelj željezničke infrastrukture, HŽ Infrastruktura je dužna osigurati siguran, pouzdan, nediskriminirajući, gospodarski učinkovit i razvojno održiv željeznički promet u skladu sa zakonskim propisima i ugovornim obvezama. Stoga, upravljanje željezničkom infrastrukturom kao djelatnost od javnog interesa obuhvaća:

•      Organizaciju i regulaciju željezničkog prometa

•      Osiguranje pristupa i korištenje željezničke infrastrukture svim željezničkim prijevoznicima koji ispunjavaju propisane uvjete

•      Održavanje željezničke infrastrukture

•      Izgradnju, dogradnju i obnovu kao i osuvremenjivanje željezničke infrastrukture sukladno Nacionalnom programu željezničke infrastrukture

HŽ Infrastruktura upravlja sa 2.617 kilometara pruge koje su kategorizirane na:

•      Međunarodne pruge:

* glavne pruge – 782 km (30% ukupne mreže na kojoj se odvija 75% ukupnog prometa)
* ostale pruge – 678 km (26% ukupne mreže na kojoj se odvija 15% ukupnog prometa)

•      Regionalne pruge – 626 km (24% ukupne mreže na kojoj se odvija 7% ukupnog prometa)

•      Lokalne pruge – 531 km (20% ukupne mreže na kojoj se odvija 3% ukupnog prometa)

Osim pruga, željezničku infrastrukturu čine i ostali objekti u pružnom pojasu – službena mjesta, željezničko-cestovni prijelazi te mostovi, tuneli i propusti.

Poslovanje HŽ Infrastrukture odvija se sukladno strateškim dokumentima za razvoj željeznice, a određeno je Zakonom o željeznici, Zakonom o trgovačkim društvima i Izjavi o osnivanju društva, te drugim zakonskim i pod zakonskim aktima vezanim uz djelatnost HŽ Infrastrukture.

Prijedlog financijskog plana HŽ Infrastrukture za 2026. godinu i projekcije plana za 2027. i 2028. godinu izrađen je na temelju procjene realizacije prihoda od pružanja željezničkih usluga i ostalih prihoda, te sukladno odobrenim limitima kapitalnih i tekućih pomoći unutar općeg proračuna i temeljem prijenosa EU sredstava iz Državnog proračuna s razdjela Ministarstva mora, prometa i infrastrukture.

**PRIHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| PRIHODI POSLOVANJA | 449.384.872 | 555.561.768 | 557.333.810 | 523.835.671 | 600.080.000 | 100,3 |
| PRIHODI OD PRODAJE NEFINANCIJSKE IMOVINE | 0 | 0 | 0 | 0 | 0 |  |
| **UKUPNI PRIHODI** | **449.384.872** | **555.561.768** | **557.333.810** | **523.835.671** | **600.080.000** | **100,3** |

Prijedlog financijskog plana ukupnih prihoda najvećim dijelom definiran je kroz odobrene limite iz razdjela Ministarstva mora, prometa i infrastrukture za predmetno razdoblje.

Planirani ukupni prihodi za 2026. godinu iznose 557.333.810 EUR od čega se 92,4% odnosi na Pomoći iz inozemstva i od subjekata unutar općeg proračuna i 7,6% na prihode od imovine i prihode od prodaje roba i usluga.

U odnosu na Plan za 2025. godinu, ukupno planirani prihodi veći su za 0,3%.

Projekcija ukupnih prihoda za 2027. godinu iznosi 523.835.671 EUR i manji su za 6,0% odnosno za 33.498.139 EUR u odnosu na plan za 2026. godinu. Predmetno smanjenje gotovo u cijelosti odnosi se izostanak prihoda s pozicije Kapitalnih pomoći od institucija i tijela EUz a projekt Rekonstrukcija postojećeg i izgradnja drugog kolosijeka željezničke pruge na dionici Križevci – Koprivnica – Državna granica, pruga DG – Botovo – Dugo Selobudući da je isteklo razdoblje financiranja iz CEF programa.

Projekcija ukupnih prihoda za 2028. iznosi 600.080.000 EUR što je za 14,6% više u odnosu na projekciju za prethodnu godinu. Povećanje ukupnih prihoda za 2028. godinu rezultat je povećanja pozicije  Kapitalnih pomoći od institucija i tijela EU za projekt Rekonstrukcija postojećeg i izgradnja drugog kolosijeka odnosno nove dvokolosiječne pruge na dijelovima željezničke pruge Dugo Selo - Novska (82 km*)* koji se jednim dijelom financira sredstvima iz CEF programa.

**PRIHODI POSLOVANJA**

Zakonom o željeznici („Narodne novine”, broj 32/19, 20/21, 114/22) utvrđeni su izvori sredstava za financiranje željezničke infrastrukture i za financiranje upravitelja željezničke infrastrukture. Sukladno tome, a istovremeno uvažavajući odobrene limite Državnog proračuna, planirani su prihodi poslovanja HŽ Infrastrukture.

U strukturi planiranih prihoda poslovanja za 2026. godinu prihodi kojima se financiraju izdaci za održavanje, obnovu, modernizaciju i izgradnju željezničke infrastrukture iznose 403.138.510 EUR odnosno 72,3% ukupnih prihoda poslovanja, a ostvaruju se iz:

•     Kapitalnih pomoći od međunarodnih organizacija te institucija i tijela EU u iznosu 43.865.000 EUR

•      Tekućih i kapitalnih pomoći temeljem prijenosa EU sredstava u iznosu 49.536.108 EUR

•      Tekućih i kapitalnih pomoći iz općeg proračuna u iznosu 309.737.402 EUR od kojih su

* Trošarine – naknade u cijeni goriva u iznosu 96.500.000 EUR
* Potpora u pripremi i provedbi projekata planiranih za sufinanciranje iz EU fondova u iznosu 16.565.502 EUR
* Prilagodba željezničkih graničnih prijelaza za provedbu schengenske pravne stečevine u iznosu 2.500.000 EUR
* Potpora u provedbi CEF željezničkog projekata sektora u iznosu 10.164.000 EUR
* Potpora u provedbi NPOO projekata željezničkog sektora u iznosu 3.750.000 EUR
* Financiranje i sufinanciranje građenja, modernizacije i obnove željezničke infrastrukture u iznosu 179.087.900 EUR
* Program sanacije onečišćenja okoliša na lokaciji „Praonice vagona i dezinsekcijske stanice u Botovu“ u iznosu 1.170.000 EUR

Prihodi kojima se financiraju izdaci za upravljanje, organizaciju i regulaciju željezničkog prometa čine 27,7% ukupnih prihoda i iznose 154.195.300 EUR, a ostvaruju se iz prihoda od imovine, prihoda od prodaje roba i usluga te tekućih pomoći iz općeg proračuna za upravljanje, organizaciju i regulaciju prometa.

Planirani prihodi od imovine za 2026. godinu iznose 5.130.000 EUR, a najvećim dijelom odnose se na prihode od zakupa i iznajmljivanja imovine u ukupnom iznosu od 4.900.000 EUR. Prihodi od financijske imovine planirani su u iznosu od 230.000 EUR, a čine ih prihodi od kamata na oročena sredstva u iznosu od 30.000 EUR i prihode od zateznih kamata u iznosu od 200.000 EUR. Prihodi od kamata na oročena sredstva primarno se odnose na oročena sredstva za posebne namjene tj. za investicijske projekte željezničke infrastrukture. Prihodi od imovine za 2027. godinu i 2028. godinu projicirani su s povećanjem za 2,0% u odnosu na Plan za 2025. godinu. Predmetna povećanja rezultat su planiranog povećanja prihoda od zakupa i iznajmljivanja imovine.

Prihodi od prodaje proizvoda i robe te pruženih usluga za 2026. godinu planirani su u iznosu 37.000.000 EUR od čega se na prihode od prodaje proizvoda i robe odnosi 1.000.000 EUR, a na prihode od pruženih usluga 36.000.000 EUR. Prihodi od prodaje proizvoda i robe uglavnom se odnose na prodaju rabljene čelične robe (tračnice, kolosiječni pribor i sl.). Prihodi od pruženih usluga najvećim dijelom sadržavaju prihode od pružanja željezničkih usluga, primarno od prihoda ostvarenog od minimalnog pristupnog paketa koji plaćaju operateri u željezničkom prometu. Prihodi od prodaje proizvoda i robe te pruženih usluga za 2026. godinu veći su za 1,4% u odnosu na Plan za 2025. godinu.

Prihodi od prodaje proizvoda i robe te pruženih usluga za 2027. projicirani su s povećanjem za 2,7% u odnosu na prethodnu godinu. Projicirani prihodi od prodaje za 2028. godinu manji su za 26,3% u odnosu na 2027. godinu. Naime, od 2023. godine realizira se podmirenje dijela duga društva HŽ Carga prema HŽ Infrastrukturi temeljem  Sporazuma o podmirenju duga i Sporazuma o uređenju imovinsko pravnih odnosa. Zadnja rata isplate bit će u siječnju 2027. godine. Slijedom navedenoga, a imajući u vidu da se radi o nepodmirenim obvezama temeljem isporučenih željezničkih usluga, od 2028. godine pozicija Prihodi od pruženih usluga su umanjeni.

**RASHODI**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| RASHODI POSLOVANJA | 203.276.867 | 222.166.000 | 242.553.500 | 248.944.500 | 254.778.110 | 109,2 |
| RASHODI ZA NABAVU NEFINANCIJSKE IMOVINE | 229.249.879 | 323.741.000 | 323.442.946 | 287.669.871 | 353.782.737 | 99,9 |
| **UKUPNI RASHODI** | **432.526.746** | **545.907.000** | **565.996.446** | **536.614.371** | **608.560.847** | **103,7** |

Sukladno planiranim prihodima iz sredstava Državnoga proračuna i planiranim vlastitim prihodima izrađen je prijedlog ukupnih rashoda za razdoblje 2026.-2028. godine. Planirani ukupni rashodi za 2026. godinu iznose 565.996.446 EUR i u odnosu na Plan za 2025. godinu veći su za 3,7%.

Od ukupno planiranih rashoda 42,8% odnosi se na rashode poslovanja odnosno 57,2% na rashode za nabavu nefinancijske imovine tj. za investicije u željezničku infrastrukturu.

**RASHODI POSLOVANJA**

Ukupni rashodi poslovanja za 2026. godinu planirani su u ukupnom iznosu 242.553.500 EUR, što je za 9,2% više u odnosu na Plan za 2025. godinu. Predmetno povećanje rezultat je povećanja rashoda za zaposlene za 15,1% i financijskih rashoda za 1,9% materijalnih rashoda za 18,2% uz istovremeno smanjenje materijalnih rashoda za 3,1% i rashoda za donacije, kazne, naknade šteta i kapitalne pomoći za 22,3%.

U strukturi rashoda poslovanja za 2026. godinu 71,1% odnosi se na rashode za zaposlene koji uključuju i troškove otpremnina, 27,1% na materijalne rashode, te 1,5% na financijske rashode i 0,3% na rashode za donacije, kazne, naknade šteta i kapitalne pomoći.

Planirani rashodi za zaposlene za 2026. godinu iznose 172.370.500 EUR od čega se na troškove bruto plaća s doprinosima na plaće odnosi 155.370.500 EUR odnosno 90,1% rashoda za zaposlene, te 9,9% na ostale rashode za zaposlene koji se odnose na otpremnine i ostala materijalna prava radnika temeljem Kolektivnog ugovora. Rashodi za zaposlene projicirani su na planiranom ukupnom broju radnika za 2026. godinu i odredbi važećeg Kolektivnog ugovora.

Materijalni rashodi za 2026. godinu planirani su u iznosu od 65.665.000 EUR od čega se 77,8% odnosi na rashode za materijal i energiju i rashode za usluge koji su najvećim dijelom vezani za troškove redovnog i izvanrednog održavanja željezničke infrastrukture i upravljanja prometom. U odnosu na Plan za 2025. godinu materijalni rashodi manji su za 3,1%, a predmetno smanjenje najvećim dijelom odnosi se na smanjenje pozicije ostalih nespomenutih rashoda poslovanja na stavci troškova za sudske postupke. U 2025. godini na toj poziciji evidentirani su troškovi po pravomoćnoj sudskoj presudi HŽ Putničkog prijevoza zbog pretrpljene štete nastale u izvanrednom događaju iskliznuća nagibnog vlaka u mjestu Rudine iz 2009. godine.

Projicirani rashodi poslovanja za 2027. i 2028. godinu veći su za oko 2% u odnosu na prethodnu godinu.

**RASHODI ZA NEFINANCIJSKU IMOVINU**

Planirani rashodi za nefinancijsku imovinu za 2026. godinu iznose 323.442.946 EUR, za 2027. godinu projicirani su u iznosu 287.669.871 EUR te za 2028. godinu u iznosu 353.782.737 EUR i planirani su sukladno strateškim dokumentima za razvoj željezničkog sustava (Strategija razvoja željezničkog sustava do 2032. godine, Nacionalni plan razvoja željezničke infrastrukture do 2030. godine i Nacionalni plan upravljanja željezničkom infrastrukturom i uslužnim objektima i razvoja usluga željezničkog prijevoza za razdoblje do 2030. godine).

Planirani rashodi za nefinancijsku imovinu za 2026. godinu na nivou su Plana za 2025. godinu. Projekcije rashoda za 2027. godinu manje su za 11,1% u odnosu na plan za 2026. godinu, a za 2028. godinu rashodi su veći za 23,0% u odnosu na 2027. odnosno za 9,4% u odnosu na 2026. godinu.

Rashodi za nabavu nefinancijske imovine najvećim dijelom odnosi na investicijske projekte željezničke infrastrukture koji se financiraju iz Državnog proračuna u okviru zajma Europske investicijske banke za projekt "Revitalizacija željezničkog sustava Republike Hrvatske".

**UKUPNI VIŠAK/MANJAK**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| UKUPNI PRIHODI | 449.384.872 | 555.561.768 | 557.333.810 | 523.835.671 | 600.080.000 | 100,3 |
| UKUPNI RASHODI | 432.526.746 | 545.907.000 | 565.996.446 | 536.614.371 | 608.560.847 | 103,7 |
| **RAZLIKA - VIŠAK/MANJAK** | **16.858.125** | **9.654.768** | **-8.662.636** | **-12.778.700** | **-8.480.847** | **-89,7** |

Temeljem planiranih prihoda i rashoda za razdoblje 2026.-2028. godine, u svim planskim godinama iskazan je manjak u iznosu 8.662.636 EUR za 2026. godinu, 12.778.700 EUR za 2027. i 8.480.847 EUR za 2028. godinu.

**RAČUN FINANCIRANJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| PRIMICI OD FINANCIJSKE IMOVINE I ZADUŽIVANJA | 60.014.111 | 55.000.000 | 43.414.620 | 30.000.000 | 30.000.000 | 78,9 |
| IZDACI ZA FINANCIJSKU IMOVINU I OTPLATE ZAJMOVA | 101.755.960 | 66.319.520 | 15.820.000 | 35.598.000 | 35.598.000 | 23,9 |
| **RAZLIKA PRIMITAKA I IZDATAKA** | **-41.741.849** | **-11.319.520** | **27.594.620** | **-5.598.000** | **-5.598.000** | **-243,8** |
| PRIJENOS SREDSTAVA IZ PRETHODNE GODINE | 135.768.272 | 110.884.548 | 109.219.796 | 128.151.780 | 109.775.080 | 98,5 |
| PRIJENOS SREDSTAVA U SLJEDEĆU GODINU | -110.884.548 | -109.219.796 | -128.151.780 | -109.775.080 | -95.696.233 | 117,3 |
| **NETO FINANCIRANJE** | **-16.858.125** | **-9.654.768** | **8.662.636** | **12.778.700** | **8.480.847** | **-89,7** |

Primici od financijske imovine i zaduživanja za 2026. godinu planirani su u iznosu 43.414.620 EUR, a odnose se na primitke od prodaje dionica i udjela u glavnici trgovačkih društava u javnom sektoru u iznosu 13.414.620 EUR i na planirano novo zaduživanje u iznosu 30.000.000 EUR.

Primici od prodaje dionica i udjela u glavnici trgovačkih društava u javnom sektoru planirani su temeljem sklopljene Nagodbe Republike Hrvatske i HŽ Infrastrukture o uređenju imovinsko-pravnih pitanja preostalih nakon podjele HŽ-Hrvatske željeznice d.o.o. s ciljem namire potraživanja za manje preneseni temeljni kapital na ime ulaganja u javno dobro.

Planirano zaduženje odnosi se na financiranje po revolving principu s ciljem financijskog premošćenja periodične nelikvidnosti koja nastaje uslijed novčanog jaza između pravovremenog podmirenja preuzetih obveza i povlačenja sredstava s pozicija Državnog proračuna i EU fondova.

Primici od financijske imovine i zaduživanja u 2027. i 2028. godini odnose se na nova zaduženja po revolving principu.

Izdaci za financijsku imovinu i otplate zajmova za 2026. godinu planirani su u iznosu 15.820.000 EUR a odnose se na izdatke za ulaganja u dionice i udjele u glavnici trgovačkih društava u javnom sektoru u iznosu 10.222.000 EUR i otplate glavnice EBRD zajma u iznosu 5.598.000 EUR. Izdaci za ulaganja u dionice i udjele u glavnici trgovačkih društava izvan javnog sektora obuhvaćaju dokapitalizaciju ovisnog društva Pružne građevine d.o.o. s ciljem financijske konsolidacije Društva

Izdaci za financijsku imovinu i otplate zajmova za 2027. i 2028. godinu planirani su u iznosu 35.598.000 EUR godišnje, a odnose se otplate glavnice EBRD-a zajma u iznosu 5.598.000 EUR i 30.000.000 EUR za otplatu revolving kredita.

**UKUPNE I DOSPJELE OBVEZE**

|  |  |  |
| --- | --- | --- |
|  | **Stanje obveza na dan 31.12.2024.** | **Stanje obveza na dan 30.06.2025.** |
| UKUPNE OBVEZE | 704.609.392 | 443.367.502 |
| DOSPJELE OBVEZE | 263.135.529 | 27.832.241 |

Stanje ukupnih obveza na dan 30. lipnja 2025. iznosi 443.367.502 EUR i u odnosu na stanje na dan 31. prosinca 2024. manje su za 37,1%. Smanjenje ukupnih obveza gotovo u cijelosti odnose se na smanjenje obveza prema Ministarstvu financija temeljem Odluke o davanju suglasnosti za preuzimanje kreditnih obveza HŽ Infrastrukture za koje su izdana državna jamstva, a kojima su financirane obnova, modernizacija, osuvremenjivanje i izgradnja željezničke infrastrukture.

**POSEBNI DIO**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| 011 HŽ INFRASTRUKTURA | 534.282.706 | 612.226.520 | 581.816.446 | 572.212.371 | 644.158.847 | 95,0 |

**1100 ADMINISTRATIVNO UPRAVLJANJE I OPREMANJE**

Ovim programom se osigurava financiranje redovnih aktivnosti održavanja željezničke infrastrukture, reguliranje prometa i upravljanje željezničkom infrastrukturom s ciljem dugoročne održivosti poslovanja te kontinuiranom održavanju likvidnosti, solventnosti i financijske stabilnosti, a sve u svrhu podizanja efikasnosti hrvatskog željezničkog sustava.

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| 1100 | 208.336.663 | 249.089.400 | 274.732.900 | 264.689.500 | 283.071.110 | 110,3 |

**Cilj:** Pravovremeno ispunjavanje obveza vezanih za redovni segment poslovanja

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Održivost poslovanja | Održavanje ekonomske i socijalne stabilnosti poslovanja | % | 100,0 | HŽI | 100,0 | 100,0 | 100,0 |

**A110000 ADMINISTRACIJA I UPRAVLJANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| A110000 | 196.766.698 | 238.188.000 | 251.417.500 | 247.870.500 | 253.704.110 | 105,6 |

Zakonske i druge pravne osnove:

* Zakon o željeznici
* Zakon o sigurnosti i interoperabilnosti željezničkog sustava
* Strategija prometnog razvoja Republike Hrvatske za razdoblje od 2017. do 2030. godine
* Nacionalna razvojna strategija Republike Hrvatske do 2030. godine (NRS 2030.)
* Strategija razvoja željezničkog sustava Republike Hrvatske do 2032. godine
* Nacionalni plan upravljanja željezničkom infrastrukturom i uslužnim objektima i razvoja usluga željezničkog prijevoza za razdoblje do 2030. godine
* Nacionalni plan razvoja željezničke infrastrukture za razdoblje do 2030. godine

Aktivnost Administracija i upravljanje obuhvaća rashode poslovanja vezane za održavanje željezničke infrastrukture i za upravljanje, organizaciju i regulaciju željezničkog prometa te izdatke koji se odnose na ulaganja u ovisno društvo Pružne građevine d.o.o.. Rashodi i izdaci planirani su u okviru odobrenih  limita iz sredstava Državnoga proračuna i vlastitih izvora financiranja od prodaje proizvoda i usluga,  prihoda od imovine i ostalih prihoda.

Planirani rashodi za administraciju i upravljanje za 2026. godinu iznose 251.417.500 EUR, za 2027. godinu 247.870.500 EUR i za 2028. godinu 253.701.110 EUR.

Financiranje planiranih rashoda u sklopu ove aktivnosti je prosječno 87% iz sredstava Državnog proračuna, 11% iz vlastitih sredstava i 2% iz općih prihoda i primitaka.

**K110000 OPREMANJE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110000 | 103.353 | 5.353.000 | 6.200.400 | 5.727.000 | 7.899.000 | 115,8 |

Opremanje obuhvaća rashode za nabavu proizvedene dugotrajne imovine i planirani su za 2026. godinu u ukupnom iznosu 6.200.400 EUR, za 2027. godinu 5.727.000 EUR i 2028. godinu 7.899.000 EUR. Ti rashodi  najvećim dijelom odnose se na nabavu uređaja, strojeva i opreme u funkciji održavanja željezničke infrastrukture kao i opreme i namještaja za uredske prostorije i nabavku opreme za rješavanje grijanja/hlađenja radnih prostorija.

Nabava uređaja, strojeva i opreme u funkciji održavanja željezničke infrastrukture po godinama planirana je: za 2026. godinu u iznosu 5.133.400 EUR, za 2027. godinu u iznosu 5.324.000 EUR i za 2028. godinu 7.688.000 EUR.

Nabava opreme i namještaja za uredske prostorije planirana je za 2026. godinu u iznosu 108.000 EUR, za 2027. godinu 84.000 EUR i za 2028. u iznosu 11.000 EUR. Planirana nabava opreme za rješavanje grijanja/hlađenja radnih prostorija za 2026. godinu iznosi 959.000 EUR, za 2027. u iznosu  319.000 EUR i za 2028. godinu u iznosu 200.000 EUR.

Budući da se najveći dio opremanja odnosi na uređaje, strojeve i opremu u funkciji održavanja željezničke infrastrukture, oko 90% izvora financiranja su sredstva državnog proračuna odnosno oko 10% vlastita sredstva.

**K110001 INFORMATIZACIJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110001 | 4.112.188 | 3.898.400 | 7.678.000 | 3.925.000 | 3.396.000 | 197,0 |

Informatizacija obuhvaća rashode za nabavu informatičke opreme i programa, a odnosi se na nabavu osobnih računala i štampača te ostale informatičke opreme, izgradnju mrežne infrastrukture, dogradnju sigurnosti IP mreže, razvoj programa za upravljanje resursima i imovinom HŽ Infrastrukture, razvoj programa za upravljanje projektima, razvoj sustava poslovne inteligencije (BI sustav), razvoj modela razmjene TAP TSI informacija između upravitelja željezničke infrastrukture i željezničkih operatera u funkciji informiranja putnika, izradu informatičkog sustava za organizaciju i regulaciju prometa i pristup infrastrukturi (IS-ORPI), razvoj programskog sustava za prikupljanje logova (SIEM) i nabavu opreme i software za primarni i pričuvni računski centar, kao i opremanje sigurnosno-operativnog centra (SOC).

Ukupno planirani rashodi za informatizaciju po godinama iznose kako slijedi: 2026. godina 7.678.000 EUR, 2027. godina 3.925.000 EUR i 2028. godina 3.396.000 EUR. Sredstva za navedene rashode bit će osigurana iz vlastitih prihoda.

**K110002 PRIJEVOZNA SREDSTVA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110002 | 7.294.850 | 1.100.000 | 4.393.000 | 2.213.000 | 2.213.000 | 399,4 |

Rashodi za nabavu prijevoznih sredstava odnose se na nabavu prijevoznih sredstava za cestovni promet i za vozila posebne namjene u željezničkom prometu.

Rashodi za prijevozna sredstva u cestovnom prometu obuhvaćaju nabavu cestovnih gospodarskih vozila namijenjenih za prijevoz radnika na mjesto rada. Predmetna nabava bit će realizirana  putem financijskog leasinga na vrijeme od 5 godina.

Rashodi za prijevozna sredstva u željezničkom prometu obuhvaćaju nabavku novih vozila i mehanizacije za posebne namjene, željezničke vagone i modernizaciju željezničkih vozila posebne namjene ugradnjom autostop uređaja sukladno Zakonu o sigurnosti i interoperabilnosti željezničkog sustava.

Izvori financiranja prijevoznih sredstava su vlastiti prihodi.

**K110003 POSLOVNE ZGRADE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110003 | 59.574 | 550.000 | 5.044.000 | 4.954.000 | 15.859.000 | 917,1 |

Planirani rashodi iznose 5.044.000 EUR za 2026., 4.954.000 EUR za 2027. godinu i 15.859.000 EUR za 2028. godinu. Rashodi za poslovne zgrade gotovo u cijelosti se odnose na rekonstrukciju, sanaciju i uređenje kolodvorskih zgrada, a uključuje i projekt Izvođenje radova cjelovite obnove zgrade Glavnog kolodvora Zagreb*.* Izvor financiranja su gotovo u cijelosti sredstva Državnog proračuna.

**1101 SERVISIRANJE DUGA**

Pravovremena otplata kreditnih obveza osigurava kontinuitet investicijskog ciklusa po projektima unutar programa obnove, modernizacije i izgradnje željezničke infrastrukture, kao i nastavak ostalih investicija kojima se poboljšava efikasnost željezničkog sustava i kvaliteta upravljanja.

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| 1101 | 108.266.129 | 50.297.520 | 6.956.000 | 36.672.000 | 36.672.000 | 13,8 |

**Cilj:** Pravovremena otplata dospijeća obveza po zaduživanju na tržištu kapitala

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Održivost kreditne sposobnosti | Uredno servisiranje obveza po zaduživanju na tržištu kapitala | % | 100,0 | HŽI | 100,0 | 100,0 | 100,0 |

**A110001 ZAJMOVI OD BANAKA I OSTALIH FINANCIJSKIH INSTITUCIJA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| A110001 | 108.266.129 | 50.297.520 | 6.956.000 | 36.672.000 | 36.672.000 | 13,8 |

 Zakonske i druge pravne osnove:

* Zakon o željeznici
* Ugovor o upravljanju željezničkom infrastrukturom
* Ugovori o kreditima

U okviru ove aktivnosti planirana su sredstva za isplatu kamata i otplate glavnica po kreditu  međunarodne razvojne banke - EBRD i  kreditima komercijalnih banaka.

Za 2026. godinu planirano je 6.956.000 EUR, od čega se na obveze po osnovi kamata odnosi 1.358.000 EUR odnosno 5.598.000 EUR na obveze za otplatu glavnice EBRD zajma. Izvori financiranja su vlastita sredstva.

Za 2027. i 2028. godinu planirano je godišnje 36.672.000 EUR od kojih se 1.074.000 EUR odnosi na podmirenje obveza po osnovi kamata i 35.598.000 EUR na obveze za otplatu glavnice (5.598.000 EUR za EBRD zajam i 30.000.000 EUR za revolving kredit). Izvori financiranja su vlastita sredstava.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Izvršenje obveza prema ugovorenim rokovima | Pravovremeno izvršenje ugovorenih obveza | % | 100,0 | HŽI | 100,0 | 100,0 | 100,0 |

**1102 PROGRAMI INVESTICIJSKIH AKTIVNOSTI**

Sukladno Nacionalnom planu razvoja željezničke infrastrukture do 2030. godine, Nacionalnom planu upravljanja željezničkom infrastrukturom i uslužnim objektima i razvoja usluga željezničkog prijevoza za razdoblje do 2030. godine i ostalim strateškim dokumentima za razvoj željezničkog sustava, HŽ Infrastruktura izrađuje Poslovne planove koji uključuju Plan građenja, modernizacije, obnove i održavanja željezničke infrastrukture. Svi planirani radovi odnosno investicijske aktivnosti na željezničkoj mreži u cijelosti su u funkciji sigurnosti željezničkog prometa i sudionika u prometu, a najvećim dijelom obuhvaćaju ulaganja u obnovu, modernizaciju i izgradnju pruga, željezničko cestovne prijelaze, prometno upravljačke i signalno sigurnosne sustave te nabavu strateške mehanizacije u funkciji održavanja željezničke infrastrukture.

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| 1102 | 217.679.915 | 312.839.600 | 300.127.546 | 270.850.871 | 324.415.737 | 95,9 |

**Cilj:** Povećanje kapaciteta, brzine i razine sigurnosti na prugama za međunarodni, regionalni i lokalni promet te kvalitetno željezničko povezivanje hrvatskih regija i povezivanje na europske prometne pravce povećanjem broja obnovljenih, moderniziranih, rekonstruiranih i izgrađenih kilometara željezničkih kolosijeka.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj učinka** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Realizacija investicija u željezničku infrastrukturu | Stupanj izvršenja planiranih investicijskih radova kojima se poboljšava konkurentnost i sigurnost željezničkog prometa | % | 0,0 | HŽI | 100,0 | 100,0 | 100,0 |

**K110004 PROJEKTI IZ PROGRAMA OBNOVE I MODERNIZACIJE PRUGA ZA MEĐUNARODNI PROMET**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110004 | 73.438.054 | 85.908.500 | 56.789.900 | 58.408.300 | 64.206.367 | 66,1 |

Program obnove i modernizacije pruga za međunarodni promet obuhvaća radove po infrastrukturnim podsustavima (građevinski, elektroenergetski, prometno-upravljački i signalno **-** sigurnosni), a odnose se na obnovu odnosno modernizaciju pruga na koridoru RH2 (Mediteranski koridor – bivši ogranak V.b koridora), na prometnom pravcu Oštarije/Ogulin - Knin **-**Split/Zadar/Šibenik, na koridoru RH3 (bivši ogranak V.c),koridoru RH1 (bivši X. koridor), te obnovu i modernizaciju ostalih pruga za međunarodni promet.

Strateški projekti obuhvaćeni ovim programom su obnova postojećeg kolosijeka na dionici Dugo Selo - Križevci (25,4 km) na pruzi M201 DG - Botovo - Dugo Selo, obnova dionice Sibinj – Slavonski Brod, dk i lk (2x7,3 km), Andrijevci – Garčin lk (7,8 km) i Strizivojna Vrpolje – Andrijevci dk (8,9 km) i Strizivojna Vrpolje – Ivankovo dk i lk (2x21,3 km) na pruzi M 104 Novska – Tovarnik - DG  , obnova dionice Kutina- Deanovec (36,43 km), na pruzi M103  Dugo Selo-Novska, obnova dionica Donji Kraljevec-Kotoriba (11,6 km), Kotoriba-DG (3,8km) i DG-Čakovec (8,4km) na pruzi M501 DG-Čakovec-Kotoriba-DG, modernizacija  i obnova kolodvora na pruzi M 604 Oštarije-Knin– Split, uklanjanje "uskih grla" na željezničkoj infrastrukturi, i obnova postojećeg  SS uređaja kolodvora Slavonski Šamac i pruge M303 S. Vrpolje-S. Šamac-DG.

Rashodi za realizaciju projekata iz programa obnove i modernizacije pruga za međunarodni promet u 2026. godini planirani su u iznosu 56.789.900 EUR, u 2027. u iznosu 58.408.300 EUR i u 2028. godini u iznosu 64.206.367 EUR.

Projekti iz ove aktivnosti u 2026. godini financirat će se 94% iz sredstava DP i 6% iz sredstava EU fondova (NPOO). U 2027. i 2028.  godini iz sredstava DP.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Broj izgrađenih kilometara željezničkih kolosijeka na prugama | Broj izgrađenih kilometara željezničkih kolosijeka na prugama | km | 0,0 | HŽI | 10,0 | 10,0 | 15,0 |
| Broj obnovljenih i izgrađenih pružnih građevina (mostova, usjeka, propusta) | Izvedeni radovi na obnovi postojećih i izgradnji novih pružnih građevina | broj | 0,0 | HŽI | 8,0 | 9,0 | 6,0 |

**K110005 PROJEKTI IZ PROGRAMA OBNOVE I MODERNIZACIJE PRUGA ZA REGIONALNI PROMET**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110005 | 24.509.076 | 55.364.000 | 66.039.900 | 50.501.400 | 66.818.000 | 119,3 |

Program obnove i modernizacije pruga za regionalni promet obuhvaća sanacije i obnove pružnih građevina i pruga te modernizaciju i elektrifikaciju regionalnih pruga kao i osiguranje signalno sigurnosnim uređajima kolodvore na regionalnim prugama.

Od planiranih projekata izdvajamo Projekt obnove dionice DG-Sv. Petar u Šumi (50,13 km) na pruzi R101 DG-Buzet, obnovu dionice Osijek – Koška  - Našice ( 48,5 km) na pruzi R 202 Varaždin – Dalj, obnovu dionice Kloštar  - Koprivnica – Varaždin (74,7 km) na pruzi R202 Varaždin  - Dalj i dionice Varaždin – Čakovec (11,8 km) na pruzi R201 Zaprešić – Čakovec i obnovu dionice Zabok – Krapina (16 km) na pruzi R106 Zabok – Đurmanec – DG.

Rashodi za realizaciju projekata iz programa obnove i modernizacije pruga za međunarodni promet u 2026. godini planirani su u iznosu 66.039.900 EUR, u 2027. u iznosu 50.501.400 EUR i u 2028. godini u iznosu 66.818.000 EUR.

Projekti iz ove aktivnosti u financirat će se iz sredstava Državnoga proračuna.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Broj obnovljenih i izgrađenih pružnih građevina (mostova, usjeka, propusta) | Izvedeni radovi na obnovi postojećih i izgradnji novih pružnih građevina | broj | 0,0 | HŽI | 2,0 | 2,0 | 3,0 |

**K110006 PROJEKTI IZ PROGRAMA OBNOVE I MODERNIZACIJE PRUGA ZA LOKALNI PROMET**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110006 | 3.775.740 | 28.776.500 | 7.303.000 | 14.519.500 | 24.597.370 | 25,4 |

Program obnove i modernizacije pruga za lokalni promet obuhvaća radove građevinskog infrastrukturnog podsustava za pružne građevine na prugama za lokalni promet i obnovu kolodvora.

Projekti obuhvaćaju izgradnju, sanaciju i ojačanje mostova, i obnovu dionica Karlovac - Ozalj (14 km) na pruzi L103 Karlovac - Kamanje – DG, obnovu dionice Banova Jaruga - Daruvar (53,4 km) na pruzi L204 Banova Jaruga - Daruvar – Pčelić i obnovu dionice Sveti Ivan Žabno - Bjelovar (18 km) na pruzi L203 Križevci – Kloštar.

Rashodi za realizaciju projekata iz programa obnove i modernizacije pruga za lokalni promet planirani su u iznosu 7.303.000 EUR za 2026. godinu, 14.519.500 EUR za 2027. godinu i 24.597.370 EUR za 2028. godinu.

Projekti iz ove aktivnosti financirat će se iz sredstava Državnog proračuna.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Broj obnovljenih i izgrađenih pružnih građevina (mostova, usjeka, propusta) | Izvedeni radovi na obnovi postojećih i izgradnji novih pružnih građevina | broj | 0,0 | HŽI | 1,0 | 1,0 | 1,0 |

**K110007 PROGRAM OBNOVE I MODERNIZACIJE ŽELJEZNIČKOG ČVORIŠTA ZAGREB**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110007 | 1.035.584 | 13.926.300 | 9.879.000 | 13.306.000 | 6.857.000 | 70,9 |

Program obnove i modernizacije željezničkog čvorišta Zagreb obuhvaća radove građevinskog infrastrukturnog podsustava za pružne građevine i obnovu pruga u čvoru Zagreb. Rashodi za realizaciju programa obnove i modernizacije željezničkog čvorišta Zagreb planirani su za 2026. godinu u iznosu od 9.879.000 EUR, za 2027. godinu u iznosu 13.306.000 EUR i 6.857.000 EUR za 2028. godinu.

Projekti iz programa obnove i modernizacije željezničkog čvorišta Zagreb financirat će se u 2026. godini 88% iz sredstava DP i 12% iz EU sredstava (NPOO). U 2027. i 2028. godini u cijelosti će se financirati iz sredstava DP.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Broj obnovljenih kilometara željezničkih kolosijeka na prugama | Izvedeni radovi na obnovi kolosijeka željezničkih pruga u Čvoru Zagreb | km | 0,0 | HŽI | 4,0 | 5,0 | 5,0 |

**K110008 PROGRAM AKTIVNOSTI U FUNKCIJI INFRASTRUKTURE I PROMETA NA MREŽI KAO CJELINE**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110008 | 18.031.812 | 22.297.000 | 22.014.100 | 22.002.600 | 28.170.000 | 98,7 |

Program aktivnosti u funkciji infrastrukture i prometa na mreži obuhvaća planirane projekte građevinskog, elektroenergetskog, prometno-upravljačkog i signalno-sigurnosnog infrastrukturnog podsustava koji se odnose na radove na željezničko cestovnim prijelazima i pješačkim prijelazima preko pruge, zaštite okoliša, zamjene skretnica, izgradnju odnosno rekonstrukciju stajališta, rekonstrukcije rasvjete, kolodvorskih zgrada, signalno-sigurnosnih uređaja i sličnih uređaja projekata s ciljem unapređenja tehnologije. Isto tako u tom programu je projekt prilagodbe željezničkih graničnih prijelaza za provedbu schengenske pravne stečevine te priprema studijske, investicijske i tehničke dokumentacije.

Za 2026. godinu planirani su rashodi u iznosu 22.014.100 EUR, za 2027. godinu projicirani su u iznosu 22.002.600 EUR i za 2028. godinu u iznosu 28.170.000 EUR.

Projekti iz ove aktivnosti financirat će se u 2026. i 2027 godini  85% iz sredstava Državnog proračuna i 15% iz sredstava EU fondova (PKK).  U 2028. godini izvor financiranja su sredstva DP.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Broj osiguranih i moderniziranih željezničko-cestovnih prijelaza | Osigurani i modernizirani željezničko-cestovni prijelazi automatskim elektroničkim signalno-sigurnosnim uređajima na prugama za međunarodni, regionalni i lokalni promet | broj | 0,0 | HŽI | 20,0 | 20,0 | 24,0 |
| Broj ugrađenih mjernih stanica | Izvedeni radovi s brojem lokacija sa ugrađenim mjernim stanicama | broj | 0,0 | HŽI | 2,0 | 1,0 | 0,0 |

**K110009 IZGRADNJA NOVIH PRUGA I KOLOSIJEKA**

|  |  |  |  |  |  |  |
| --- | --- | --- | --- | --- | --- | --- |
|  | **Izvršenje 2024.** | **Plan 2025.** | **Plan 2026.** | **Plan 2027.** | **Plan 2028.** | **Indeks 2026./2025.** |
| K110009 | 96.889.648 | 106.567.300 | 138.101.646 | 112.113.071 | 133.767.000 | 129,6 |

Projekti iz programa izgradnje novih pruga i kolosijeka su kapitalni, strateški projekti HŽ Infrastrukture koji se financiraju iz sredstava EU putem Programa Konkurentnost i kohezija, Instrumenata za povezivanje Europe (CEF) i sredstava Državnog proračuna.

Budući da se radi o kapitalnim projektima čija realizacija traje po nekoliko godina, a uzimajući u obzir njihovu kompleksnost i proceduralne zahtjeve koje projekt treba udovoljiti prema EU i nacionalnoj regulativi, te neizvjesnost i dugotrajnost procesa javne nabave, kao i osigurana sredstva za realizaciju tih projekata, planirani su rashodi po godinama kako slijedi: 138.101.646 EUR za 2026. godinu, 112.113.071 EUR za 2027. godinu i 133.767.000 EUR za 2028. godinu. Planirani rashodi najvećim dijelom odnose se na realizaciju sljedećih projekata:

* Rekonstrukcija postojećeg i izgradnja drugog kolosijeka željezničke pruge na dionici Križevci – Koprivnica – Državna granica, pruga DG – Botovo – Dugo Selo
* Rekonstrukcija postojećeg i izgradnja drugog kolosijeka odnosno nove dvokolosiječne pruge na dijelovima dionice Hrvatski Leskovac – Karlovac
* Izgradnja drugog kolosijeka, modernizacija i obnova na pružnoj dionici Škrljevo – Rijeka – Jurdani, pruge Zagreb GK – Rijeka
* Rekonstrukcija postojećeg i izgradnja drugog kolosijeka odnosno nove dvokolosiječne pruge na dijelovima željezničke  pruge Dugo Selo - Novska (82 km)
* Rekonstrukcija postojećeg i izgradnja drugog kolosijeka na dionici Dugo Selo - Križevci, pruga DG - Botovo - Dugo Selo
* Izgradnja nove dvokolosiječne željezničke pruge na dionici Skradnik-Krasica-Tijani

Projekti izgradnje novih pruga i kolosijeka u 2026. godini financirat će se 58% iz sredstava DP i 42% iz EU fondova (PKK i CEF). U 2027. godini, 37% iz sredstava DP i 63% iz sredstava EU fondova, dok je za  2028. godinu projicirano da će projekti biti financirani 81% iz sredstava EU fondova i 19% iz sredstava DP.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2026.** | **Ciljana vrijednost za 2027.** | **Ciljana vrijednost za 2028.** |
| Broj izgrađenih kilometara željezničkih kolosijeka na prugama | Izvedeni radovi za modernizaciju, rekonstrukciju i izgradnju kolosijeka na željezničkim prugama i unaprjeđenje željezničke infrastrukture | km | 10,8 | HŽI | 20,0 | 30,0 | 35,0 |